Bilingválne gymnázium C. S. Lewisa

Bilingválne gymnázium C.S. Lewisa (tzv. 'Bilgym') je cirkevné bilingválne gymnázium s výučbou v slovenčine a angličtine (a výberovými jazykmi španielčina/nemčina). Zriaďovateľom gymnázia je Združenie škôl C.S.Lewisa ktoré je účelovým zriadením bratislavských zborov Cirkvi bratskej v Slovenskej republike. Sídli v bezbariérovej budove školy na Haanovej ulici 28 v Bratislave. Je pomenované podľa C. S. Lewisa (1898 – 1963), britského profesora, kresťanského apologétu a spisovateľa.

Misia školy je nasledovná: "Každého žiaka vzdelávame a vychovávame k tvorivému a kritickému mysleniu, k zodpovednosti voči sebe, druhým a svetu a k schopnosti tvoriť komunity v duchu kresťanských biblických hodnôt."

Vízia školy je: Bilingválne gymnázium C. S. Lewisa je prostredím, ktoré podporuje celostný rast. Je miestom učenia sa, kultivácie myslenia, inovácie, zámernej výzvy aj podpory. Sme ľudia, ktorí sa poznajú, vedú dialóg a radi spolupracujú. V službe okoliu a krajine objavujeme svoje osobné poslanie ako súčasť väčšieho príbehu.

Ponúka denné štúdium s anglickým bilingválnym programom v menších triedach. Každý študent platí školné pričom k dispozícií sú aj plné štipendiá pre tých, čo si školu nemôžu dovoliť. 

 Dejiny 
Vzniklo v roku 2004, keď nadviazalo na existenciu Cirkevnej základnej školy Narnia na Beňadickej ulici. Projektom zriadenia školy bol poverený Miroslav Kocúr, ktorý sa stal prvým riaditeľom. V roku 2007 ho nahradila Jana Klagová, od 1. augusta 2011 bol riaditeľom Dušan Jaura. Toho k začiatku školského roku 2019/2020 vystriedal Peter Figeľ.  

Od roku 2008 gymnázium prostredníctvom výmenných pobytov spolupracuje s Minnehaha Academy (Minnesota, USA) a od roku 2012 s Montana State University.

22. februára 2017 navštívil školu veľvyslanec USA Adam Sterling. 

V roku 2017 gymnázium dostalo ocenenie Generácia 3.0 za program charakterového vzdelávania, ktorého súčasťou je predmet Náboženstvo a etika, program neformálneho vzdelávania, mentoringu a dobročinnosti. 

V roku 2019 bol projekt rekonštrukcie budovy gymnázia ocenený architektonickou cenou CE.ZA.AR.

V septembri 2022 vzniklo s podporou a využitím priestorov gymnázia SOŠ Lýceum C. S. Lewisa.

Pre roky 2024-2029 získala škola (cez Združenie) Erazmus+ akreditáciu, v rámci ktorej sa učitelia aj študenti môžu zúčastňovať medzinárodných výmenných programov.

 Partnerské organizácie a dianie v budove 
Do siete Združenia škôl C. S. Lewisa okrem základnej školy a gymnázia v Bratislave patrí ešte Lýceum C.S. Lewisa a ďalšie tri základné školy v Čiernej vode, Trnave, Leviciach a jedna partnerská škola v Banskej Bystrici. Riaditeľ Združenia je Roman Baranovič.

V priestoroch gymnázia sa zvykol stretávať zbor Cirkvi bratskej Kaplnka (teraz je späť na Cukrovej 4), prebiehajú tu rôzne burzy hračiek a oblečenia, voľby aj konferencie a podujatia rôznych spriateľených organizácii, vrátane občianskeho združenia D3, Teach, a konferencia Združenia škôl C. S. Lewisa.

 Referencie 

 Externé odkazy 
 oficiálna stránka

Kategória:Gymnáziá v Bratislave
Kategória:Cirkev bratská
Kategória:Petržalka
Kategória:Bilingválne gymnáziá na Slovensku